Document ID: 32011R0222

KOMMISSIONENS FORORDNING (EU) Nr. 222/2011
af 3 marts 2011
om ekstraordinære foranstaltninger med hensyn til at bringe sukker og isoglucose uden for kvoten i omsætning på EU's marked med nedsat overskudsafgift i produktionsåret 2010/11
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 64, stk. 2, og artikel 187, sammenholdt med artikel 4, og
ud fra følgende betragtninger:
(1)
Verdensmarkedspriserne for sukker har været konstant høje lige siden begyndelsen af produktionsåret 2010/11. Ifølge prognoserne for verdensmarkedspriserne, der er baseret på New Yorks terminsmarked for sukker for marts, maj og juli 2011, forventes der fortsat konstant høje priser på verdensmarkedet.
(2)
Den kumulerede negative forskel mellem de disponible mængder og de anvendte mængder sukker og isoglucose i de sidste to produktionsår anslås til 1,0 mio. tons og vil resultere i de mindste slutlagre i EU siden gennemførelsen af reformen af sukkersektoren i 2006. Sker der et yderligere fald i importen, er der risiko for alvorlige forstyrrelser af udbuddet på EU's sukkermarked og for, at situationen vil blive forværret, hvis ikke der træffes forholdsregler for sektoren.
(3)
Eksporten fra staterne i Afrika, Vestindien og Stillehavet (AVS) og de mindst udviklede lande (LDC) til EU forventes ikke at stige på kort sigt.
(4)
Til gengæld har en god høst i nogle dele af EU medført, at der er produceret sukker ud over den kvote, der er fastsat i artikel 56 i forordning (EF) nr. 1234/2007. En del af dette sukker bør stilles til rådighed for sukkermarkedet i EU for delvis at efterkomme efterspørgslen og undgå for store prisstigninger. Den disponible mængde sukker, der overstiger kvoten, anslås til 0,5 mio. tons. I forbindelse med dette skøn er der taget hensyn til sukkerproducenternes kontraktlige forpligtelser for så vidt angår bestemte former for industriel anvendelse, jf. artikel 62 i forordning (EF) nr. 1234/2007, og de mængder, som der allerede er udstedt eksportlicenser for.
(5)
Ved artikel 64, stk. 2, i forordning (EF) nr. 1234/2007 bemyndiges Kommissionen til for sukker og isoglucose, som produceres ud over kvoten, at fastsætte en overskudsafgift, der er så høj, at der ikke ophobes overskud. Ved artikel 3, stk. 1, i Kommissionens forordning (EF) nr. 967/2006 af 29. juni 2006 om gennemførelsesbestemmelser til Rådets forordning (EF) nr. 318/2006 for så vidt angår produktion ud over kvoterne inden for sukkersektoren (2) fastsættes afgiften til 500 EUR/t.
(6)
På grund af det ekstraordinært lille udbud af sukker på det indre marked i produktionsåret 2010/11 vil Kommissionen undtagelsesvis kunne fastsætte overskudsafgiften til nul for en begrænset mængde sukker, der er produceret ud over kvoten, uden at der er risiko for, at der ophobes overskud.
(7)
Da forordning (EF) nr. 1234/2007 fastsætter kvoter for både sukker og isoglucose, bør der anvendes en tilsvarende foranstaltning for en passende mængde isoglucose, der er produceret ud over kvoten, fordi sidstnævnte produkt i et vist omfang kommercielt erstatter sukker. For at bevare ligevægten mellem de to sødemidler bør den mængde isoglucose uden for kvoten, der skal bringes i omsætning på det indre marked, fastsættes på grundlag af forholdet mellem de kvoter, som er fastsat for hvert af de to produkter i bilag VI til forordning (EF) nr. 1234/2007.
(8)
Sukker- og isoglucoseproducenterne bør ansøge medlemsstaternes myndigheder om attester, som giver dem mulighed for at sælge bestemte mængder, der er produceret ud over kvoten, på EU's marked.
(9)
Det forhold, at der fastsættes lofter over de mængder, som hver producent kan ansøge om i en ansøgningsperiode, og at attesterne kun udstedes for ansøgerens egen disponible produktion, skulle forhindre spekulation som led i den ordning, som indføres med denne forordning.
(10)
Der bør kun kunne indsendes ansøgninger indtil udgangen af juni, og de bør kun være gyldige i kort tid. Dette skulle bevirke, at der hurtigt bliver mængder til rådighed på EU's marked.
(11)
Sukkerproducenterne bør med deres ansøgning forpligte sig til at betale minimumsprisen for de sukkerroer, der anvendes til at producere den mængde sukker, som de ansøger om.
(12)
Medlemsstaternes myndigheder bør give Kommissionen meddelelse om de ansøgninger, de modtager.
(13)
Kommissionen bør sørge for, at der kun udstedes attester for de maksimumsmængder, der er fastsat i denne forordning. Derfor bør Kommissionen om nødvendigt kunne fastsætte en tildelingskoefficient for de ansøgninger, der modtages.
(14)
Medlemsstaterne bør straks underrette ansøgerne om, hvorvidt deres ansøgning er helt eller delvis efterkommet.
(15)
Da der skal opkræves overskudsafgift, jf. artikel 64, stk. 2, i forordning (EF) nr. 1234/2007, hvis der på EU's marked bringes større mængder i omsætning end dem, der er udstedt attest for, bør det for at opnå sammenhæng og forhindre misbrug af de ekstraordinære foranstaltninger med hensyn til at bringe sukker og isoglucose uden for kvoten i omsætning på EU's marked i produktionsåret 2010/11 fastsættes, at ansøgere, der ikke opfylder deres forpligtelse til på EU's marked at bringe den mængde i omsætning, de har fået udstedt attest for, også skal betale 500 EUR/t.
(16)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Midlertidig nedsættelse af overskudsafgiften
Uanset artikel 3, stk. 1, i forordning (EF) nr. 967/2006 fastsættes overskudsafgiften til 0 EUR/t for højst 500 000 tons sukker udtrykt i hvidt sukker og 26 000 tons isoglucose udtrykt i tørstof, som er produceret ud over den kvote, som er fastsat i bilag VI til forordning (EF) nr. 1234/2007, og som afsættes på EU's marked i produktionsåret 2010/11.
Artikel 2
Ansøgning om attest
1. Sukker- og isoglucoseproducenter skal ansøge om en attest for at kunne gøre brug af betingelserne i artikel 1.
2. Der modtages kun ansøgninger fra virksomheder, der producerer roe- og rørsukker eller isoglucose, og som er godkendt i henhold til artikel 57 i forordning (EF) nr. 1234/2007 og har fået tildelt en produktionskvote for produktionsåret 2010/11 i henhold til samme forordnings artikel 56.
3. Hver ansøger må kun indgive én ansøgning for hvert produkt om ugen.
4. Ansøgninger om attest sendes pr. fax eller e-mail til myndighederne i den medlemsstat, hvor virksomheden er godkendt. Medlemsstaternes myndigheder kan kræve, at elektroniske ansøgninger ledsages af en avanceret elektronisk signatur, jf. Europa-Parlamentets og Rådets direktiv 1999/93/EF (3).
5. Ansøgningerne skal for at kunne antages opfylde følgende betingelser:
a)
De skal indeholde:
i)
ansøgerens navn, adresse og momsnummer, og
ii)
hvor mange tons der ansøges om, udtrykt i hvidt sukker for sukker og i tørstof for isoglucose
b)
Den mængde sukker, der ansøges om, må ikke overstige den mængde sukker uden for kvoten, som ansøgeren har angivet som oplagret i sin seneste meddelelse i henhold til artikel 21, stk. 1, i Kommissionens forordning (EF) nr. 952/2006 (4). Denne mængde reduceres med de mængder, som er omfattet af uudnyttede attester og eksportlicenser, der allerede er udstedt til ansøgeren i henhold til nærværende forordning eller Kommissionens forordning (EU) nr. 397/2010 (5). Den mængde isoglucose, der ansøges om, må ikke overstige 10 % af den isoglucosekvote, ansøgeren har fået tildelt
c)
Vedrører ansøgningen sukker, skal ansøgeren forpligte sig til at betale den minimumspris for sukkerroer, der er fastsat i artikel 49 i forordning (EF) nr. 1234/2007, for den mængde sukker, som der udstedes attester for i henhold til artikel 6 i nærværende forordning
d)
Ansøgningen udfærdiges på det eller et af de officielle sprog i den medlemsstat, hvor den indsendes.
6. En ansøgning må ikke trækkes tilbage eller ændres, efter at den er indsendt, selv om der kun tildeles en del af den mængde, der ansøges om.
Artikel 3
Indsendelse af ansøgninger
Ansøgninger om attest indsendes hver uge fra mandag til fredag, kl. 13.00 (belgisk tid), fra første mandag efter denne forordnings ikrafttrædelse indtil den 24. juni 2011.
Artikel 4
Medlemsstaternes fremsendelse af ansøgninger
1. Medlemsstaternes ansvarlige myndigheder træffer beslutning om, hvorvidt ansøgningerne kan antages, på grundlag af betingelserne i artikel 2. Beslutter myndighederne, at en ansøgning ikke kan antages, underretter de straks ansøgeren herom.
2. Myndighederne giver senest mandag pr. fax eller e-mail Kommissionen meddelelse om de ansøgninger, der kan antages, og som er indsendt i den foregående uge. Også medlemsstater, der ikke har modtaget nogen ansøgninger, men som har fået tildelt sukker- eller isoglucosekvoter i produktionsåret 2010/11, giver inden for samme frist Kommissionen meddelelse om, at de ikke har modtaget nogen ansøgninger.
3. Meddelelsernes form og indhold fastsættes på grundlag af forlæg, som Kommissionen stiller til rådighed for medlemsstaterne.
Artikel 5
Overskridelse af lofter
Hvis det af de oplysninger, medlemsstaternes myndigheder har sendt i henhold til artikel 4, stk. 2, fremgår, at de mængder, der er ansøgt om, overstiger lofterne i artikel 1, gør Kommissionen følgende:
a)
fastsætter en tildelingskoefficient, som medlemsstaterne anvender på de mængder, som er omfattet af de attestansøgninger, der er givet meddelelse om
b)
afviser ansøgninger, som der endnu ikke er givet meddelelse om
c)
lukker for adgangen til at indsende ansøgninger.
Artikel 6
Udstedelse af attester
1. Fra hver mandag til senest hver fredag udsteder medlemsstaternes myndigheder attester på grundlag af de ansøgninger, som Kommissionen har fået meddelelse om i henhold til artikel 4, stk. 2, i den foregående uge, jf. dog artikel 5.
I bilaget til denne forordning findes et forlæg til, hvordan attesten skal se ud.
2. Hver mandag giver medlemsstaterne Kommissionen meddelelse om, hvor store mængder sukker og/eller isoglucose de har udstedt attester for i den foregående uge.
Artikel 7
Attesternes gyldighed
Attesterne er gyldige indtil udgangen af den måned, der følger efter udstedelsesmåneden.
Artikel 8
Attesternes overdragelighed
De rettigheder eller forpligtelser, der er forbundet med attesterne, kan ikke overdrages.
Artikel 9
Overvågning
1. Ansøgerne føjer til deres månedlige meddelelser, jf. artikel 21, stk. 1, i forordning (EF) nr. 952/2006, de mængder, som de har modtaget attest for i henhold til nærværende forordnings artikel 6.
2. Inden udgangen af den anden måned efter den måned, attesten blev udstedt, sender hver ansøger medlemsstatens myndigheder bevis for, at alle de mængder, der er udstedt attest for, er bragt i omsætning på EU's marked. For de mængder, som der er udstedt attest for, men som ikke er bragt i omsætning på EU's marked af andre årsager end force majeure, skal der betales 500 EUR/t. Medlemsstaterne giver Kommissionen meddelelse om, hvor store mængder der er bragt i omsætning på EU's marked.
3. Medlemsstaterne beregner og giver Kommissionen meddelelse om forskellen mellem den samlede mængde sukker og isoglucose, som hver producent har produceret ud over kvoten, og de mængder, producenterne har afsat i henhold til artikel 4, stk. 1, andet afsnit, i forordning (EF) nr. 967/2006. Hvis en producents resterende mængder sukker eller isoglucose uden for kvoten er mindre end de mængder, producenten har ansøgt om i henhold til nærværende forordning, skal producenten betale 500 EUR/t for forskellen.
Artikel 10
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Den udløber den 30. juni 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. marts 2011.

Labels: 2
17
7
3
6